บ.ย่อย PLANB เข้าซื้อหุ้น “บ.2000 พับลิชชิ่ง แอนด์ มีเดีย” จำนวน 35%
PLANB เผยบริษัทย่อยเข้าซื้อหุ้น "บ.2000 พับลิชชิ่ง แอนด์ มีเดีย" ผู้ดำเนินธุรกิจสื่อสิ่งพิมพ์ จำนวน 35% มูลค่า 1.05 ลบ. หวังเพิ่มมูลค่าสื่อโฆษณา-สัดส่วนกำไร
29 ก.ย. 2558

บริษัท แพลน บี มีเดีย จำกัด (มหาชน) หรือ PLANB ระบุว่า บริษัทได้อนุมัติให้บริษัทย่อย คือ บริษัท มาสเตอร์ สแตนดาร์ด ดิสเพลย์ จำกัด ซื้อหุ้น 35% ในบริษัท 2000 พับลิชชิ่ง แอนด์ มีเดีย จำกัด ซึ่งทำธุรกิจสื่อสิ่งพิมพ์ ด้วยมูลค่าเงินลงทุนราว 1.05 ล้านบาท เพื่อเป็นการเพิ่มมูลค่าสื่อโฆษณาและเพิ่มสัดส่วนกำไรของการประกอบกิจการในช่องทางในการขายสื่อโฆษณา ทั้งนี้ คาดว่าการเข้าซื้อหุ้นดังกล่าวจะดำเนินการภายในเดือนต.ค.นี้ โดยจะใช้เงินสดจากการดำเนินงานในการเข้าซื้อหุ้นดังกล่าว
สำหรับบริษัท 2000 พับลิชชิ่ง แอนด์ มีเดีย จำกัด เป็นผู้ประกอบกิจการด้านสื่อสิ่งพิมพ์  โดยได้รับสิทธิในการผลิตนิตยสาร BMW Car Thailand  และ GT Porsche Thailand  จากสหราชอาณาจักร โดยมีสัญญาให้สิทธิ เป็นระยะเวลา  5  ปี  นับตั้งแต่วันที่ 1 มกราคม 2558 จนถึงวันที่ 31 ธันวาคม 2562
โดยบริษัทคาดว่าการลงทุนครั้งนี้ จะเป็นการเพิ่มมูลค่าสื่อโฆษณาของบริษัท และเพิ่มสัดส่วนกำไรของการประกอบกิจการ ในช่องทางในการขายสื่อโฆษณา ไม่ว่าในรูปแบบสื่อสิ่งพิมพ์ และรูปแบบแอพพลิเคชั่นในสื่ออิเล็กทรอนิกส์  รวมถึงเพื่อขยายธุรกิจไปสู่สื่อโฆษณาที่หลากหลาย และครอบคลุมมากยิ่งขึ้น รวมทั้งตอบสนองความต้องการของลูกค้ามากยิ่งขึ้น